Johan Atle Lein

Johan Atle Lein (1942–2020) var en nordmann innen den alternative bevegelsen som har hevdet å ha blitt bortført av et romskip med utenomjordiske vesener. Han har også hevdet at jorden overvåkes av millioner av romskip som har som oppdrag å skape en balanse i forhold til forurensing og klimaendringer.

Lein ble født i Sparbu. Han bosatte seg senere på Glåmos og deretter Oslo. Han var ansatt som ingeniør i Telenor før han ble førtidspensjonert i 1990-årene. 

I slutten av 1990-årene hevdet han på TV at han den 10. mars 1992 våknet av at det stod tre små vesener ved siden av sengen hans, og at de tok med ham med seg inn i et romskip. Noen år etter hendelsen gikk han i hypnose og under denne seansen hevdet han å få vite at han hadde blitt tatt ombord i romskip hvert åttende år siden han var fem. Han mente at Jorden gjennom lang tid hadde vært overvåket av romskip fra noe han kalte den interstellare "Ashtar-kommandoen", som kom fra stjernegruppen Pleiadene. Ashtar var ifølge Lein en kommandant for noe som kaltes den intergalaktiske føderasjon. Lein hevdet å ha fått mye av sin informasjon fra Ashtar og at dette hadde skjedd gjennom medier og «kanaliseringer» fra andre dimensjoner. Han hevdet også at Ashtar i løpet av de siste tiårene hadde plassert ut over ti millioner romskip rundt jorden, og at disse romskipene produserte ozon og fjernet karbondioksid fra atmosfæren fordi menneskene ødela den. Han hevdet at romskipene befant seg på et høyere frekvensplan enn mennesker, og de derfor ikke kunne sees. På et tidspunkt uttalte han at «ting ikke så lyst ut» fordi den balansen ville opphøre i perioden 2012–2015. Ifølge Lein var han bare én av rundt to millioner mennesker som var inkarnert på jorden for å forberede forflytningen av jorden fra den tredje, fysiske dimensjonen til den femte, åndelige dimensjonen. Når denne forflytningen skjedde, ville jordens akse forskyves og store naturkatastrofer inntreffe. Ifølge Lein ville de som hadde tatt imot budskapet få bli med opp i den femte dimensjonen, mens de andre ville måtte bli igjen i den tredje.

Lein har også hevdet at det bodde underjordiske vesener i Hessdalen, og at de kunne gå gjennom dimensjonene; at det bodde flere utenomjordiske vesener på jorden, og at det gode været under OL på Lillehammer skyldtes et stort, eterisk fartøy som la seg over byen for å hjelpe til at alt skulle fungere perfekt. Han har ogs hevdet at to av Jordens energibaner går under Nidarosdomen i Trondheim, og at en del av den hellige gralen befinner seg ett eller annet sted i kirken. Han mente at historiene om munken i Nidarosdomen var sanne, og at munken vokter denne gralen. I 1999 hevdet han at general Colin Powell ville stille til valg som president i USA i 2000 og at han ville vinne. Han hevdet at Powell hadde hatt en ut-av-kroppen-opplevelse, og at han i løpet av presidentperioden kom til å lede den fysiske delen av menneskeheten gjennom det Lein kalte "polskiftet". Lein hevdet også at han selv var et romvesen, nærmere bestemt nummer 262 i en rekke reinkarnasjoner. I 2007 uttalte han at prinsesse Märtha og Ari var inkarnerte engler. Uttalelsene kom i forbindelse med Märthas åpning av den omstridte Engleskolen.

Lein har flere ganger fortalt om sine opplevelser i toneangivende aviser. Høsten 1999 var han gjest på Fredrik Skavlans talkshow Først & sist.

Annet 
Lein var en av de overlevende etter Åsta-ulykken i 2000.

Referanser 

Paranormale tema knyttet til utenomjordisk liv
Personer fra Steinkjer kommune